חולדאי: "עידן הרכב הפרטי הסתיים"

דווקא ראשי הערים הגדולות שבמרחב הפרויקט הביעו הסתייגויות. ראש העיר הנבחר של רמת גן, כרמל שאמה הכהן, אמר כי "מבחינת רמת גן פרויקט המטרו הוא פספוס ענק. הקצו לעיר תחנה אחת. איך יכול להיות שהוא מדלג על אצטדיון לאומי, פארק לאומי, בורסה, וגם על רמת החייל? פרויקט חלום, או בלוף? מקווים לשנות".



ראש עיריית תל אביב, רון חולדאי, הוסיף כי "עידן הרכב הפרטי הסתיים ואף אחד לא מבין את זה, גם לא במשרד התחבורה. איך שר תחבורה שנמצא פה עשר שנים לא מבין שהוא היה צריך לקדם את הרשות המטרופולינית התחבורתית של גוש דן, שתתכנן, תנהל ותשמור את הידע ותביא לקואורדינציה בין כל הגופים ביחד?".



עוד אמר כי "אין עוד מדינה בעולם שהתחבורה מנוהלת על ידי השר והמנכ"לית שלו. אין להם את היכולת, אין להם את הידע, אין להם את המקצוענות. כל מערכת התחבורה בישראל בסך הכול מופרטת לכל מיני גופים שאין ביניהם קואורדינציה".



לדבריו, "מערכת התחבורה היא הראשונה שצריכה שתהיה בה קואורדינציה כי הכול צריך לעבוד ביחד. לכן, בכל העולם יש או רשות או חברה עירונית או מטרופולינית חוץ מבארץ. 'אתה בחרתנו מכל העמים', במדינת ישראל אנחנו עם הספר, הכי חכמים - צריכים להרים את הכפפה ולא לפחד לעשות את שני הדברים: להקים רשות מטרופולינית שתעשה את התכנון ותתכנן את הקווים ואז יהיו לנו את התשובות למה אנחנו צריכים מטרו".